Source: https://europa.eu/youreurope/citizens/consumers/consumers-dispute-resolution/formal-legal-actions/index_mt.htm
Timestamp: 2019-04-20 23:15:30+00:00
Document Index: 584397

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti\n', 'qorti ', 'qorti ', 'qorti ']

Meta tmur il-qorti: Proċedura għal Talbiet Żgħar u Ordni ta' Ħlas tal-UE - L-Ewropa Tiegħek
L-aħħar verifika: 27/03/2019
Meta tista' tużaha
Tista' tuża l-Proċedura Ewropea għal Talbiet Żgħar biex tagħmel talba kontra persuna, organizzazzjoni jew negozju bbażat/a f' pajjiż tal-UE għal valur massimu ta' EUR 5 000.
Din il-proċedura mhix disponibbli għal talbiet fid-Danimarka.
Tista' tuża l-proċedura biex titlob rimborż għal prodotti jew servizzi. Pereżempju, tista' tagħmel talba għal prodott difettuż li tkun xtrajt f'pajjiż ieħor tal-UE, jew li tkun xtrajt onlajn mingħand xi ħadd li jgħix f'pajjiż differenti tal-UE. M'hemmx għalfejn tuża avukat biex tissottometti talba.
Kun af li xi kwistjonijiet ċivili u kummerċjali mhumiex koperti mill-proċedura, inklużi:
il-materji ta' introjtu, doganali jew amministrattivi
id-drittijiet tal-familja li jirriżultaw miż-żwieġ (bħall-manteniment), testmenti u suċċessjonijiet
il-benefiċċji tas-sigurtà soċjali u tal-impjiegi
ir-responsabbiltà tal-istat
Kif tagħmel talba
Il-Proċedura għal Talbiet Żgħar hija essenzjalment proċedura bil-miktub. Biex tagħmel it-talba tiegħek, jeħtieġlek timla l- formola A u żżid kwalunkwe dokument li jappoġġja t-talba tiegħek. Meta timliha, għandek tibgħat il-formola u kwalunkwe dokument ta' appoġġ, bħalma huma riċevuti jew fatturi, lil qorti kompetenti - jew f'pajjiżek jew fil-pajjiż l-ieħor tal-UE kkonċernat.
Sib qorti kompetenti u ċċekkja r- regoli fil-pajjiż tal-qorti dwar kif tissottometti t-talba tiegħek.
Ftakar, l- ammont mitlub ma jistax jaqbeż EUR 5 000, esklużi l-imgħax u l-ispejjeż.
Ladarba tirċievi t-talba tiegħek, il-qorti se tivverifika l-formola u d-dokumenti ta' appoġġ u tiddeċiedi jekk it-talba taqax fil-kamp ta' applikazzjoni tal-proċedura. Tista' tiġi mitlub timla l- formola B jekk ikun hemm xi informazzjoni meħtieġa nieqsa.
Jekk il-każ tiegħek ikun ammissibbli taħt il-Proċedura għal Talbiet Żgħar, il-qorti tikkuntattja lill-konvenut (il-persuna li qed tagħmel l-allegazzjoni kontriha). Il- konvenut għandu 30 jum biex iwieġeb.
Fi żmien 30 jum mill-wasla tat-tweġiba tal-konvenut (jekk dawn jiddeċiedu li jwieġbu), il-qorti jew:
se tgħaddi ġudizzju fuq it-talba tiegħek
se titlob aktar dettalji bil-miktub mingħandek jew mingħand il-konvenut, jew
se titolbok tattendi seduta ta' smigħ
Id-deċiżjoni tal-qorti hi rikonoxxuta awtomatikament f' pajjiżi oħra tal-UE. Madankollu, jekk il-konvenut ma jikkonformax mad-deċiżjoni, inti tista' tikkuntattja l-awtoritajiet tal-infurzar f'pajjiżhom.
Se jkollok tipprovdi:
il-kopja oriġinali tas-sentenza
iċ-ċertifikat tas-sentenza (magħruf ukoll bħala l- formola D ) - li għandu mnejn ikun meħtieġ li jiġi tradott
L-awtoritajiet tal-infurzar se jinfurzaw id-deċiżjoni billi jsegwu r-regoli nazzjonali.
Spiża tal-proċedura
Normalment ikollok tħallas tariffa tal-qorti u tiġi rrimborżat jekk tirbaħ il-każ tiegħek. L- ammont li tħallas jiddependi mill-pajjiż tal-qorti.
Fuq il- Portal Ġustizzja-e hemm disponibbli aktar informazzjoni dwar il-Proċedura Ewropea għal Talbiet Żgħar.
Ordni ta' Ħlas Ewropea (ordni għal proċedura ta' ħlas)
Inti tista' tuża l-Ordni ta' Ħlas Ewropea biex tirkupra talbiet monetarji minn pajjiż ieħor tal-UE. Din tapplika għal talbiet ċivili u kummerċjali mhux kontestati , pereżempju fejn talba diġà ġiet deċiża fil-qorti u hemm qbil magħha mid-debitur.
L-Ordni ta' Ħlas Ewropea hi proċedura kompletament bil-miktub, u m'għandikx bżonn tmur il-qorti biex tużaha.
Biex tibda l-proċedura, l-ewwel trid timla l- formola A , u tipprovdi d-dettalji kollha tal-partijiet ikkonċernati, in-natura u l-ammont tat-talba. Meta timliha, għandek tibgħat il-formola lil qorti kompetenti.
Il-Qorti mbagħad tivverifika t-talba tiegħek. Jekk il-każ tiegħek ikun ammissibbli taħt il-proċedura għal Ordni ta' Ħlas Ewropea, il-qorti se toħroġ l-Ordni ta' Ħlas Ewropea fi żmien 30 jum.
Fl-Ungerija, l-Ordni ta' Ħlas Ewropea joħorġuha n-nutara, iżda fil-pajjiżi l-oħra kollha tal-UE tinħareġ mill-qrati.
Hekk kif jirċievu l-Ordni ta' Ħlas Ewropea, id-debitur (il-persuna li qed titlob il-flus mingħandha) għandu 30 jum biex jew jaċċetta jew jikkontesta t-talba tiegħek.
Jekk id-debitur jikkontesta l-Ordni ta' Ħlas Ewropea, il-każ tiegħek se jiġi trasferit lejn il-proċedura ċivili ordinarja u jiġi trattat skont il-liġi nazzjonali. Jekk ma jopponux it-talba , l-Ordni ta' Ħlas Ewropea se ssir infurzabbli awtomatikament.
Biex l-ordni tiġi infurzata, ibgħat kopja tal-Ordni ta' Ħlas Ewropea, u jekk ikun hemm bżonn traduzzjoni, lill-awtoritajiet tal-infurzar tal-pajjiż tal-UE rilevanti.
Fuq il- Portal Ġustizzja-e hemm disponibbli aktar informazzjoni dwar l-Ordni ta' Ħlas Ewropea.
Proċedura formali tal-qorti
Jekk temmen li drittijietek skont il-liġi tal-UE ġew miksura u tiddeċiedi li tidħol fi proċeduri formali tal-qorti, int intitolat:
għal seduta pubblika ġusta f'limitu ta' żmien raġjonevoli quddiem qorti indipendenti u imparzjali
għas-servizzi ta' avukat biex jagħtik parir, jiddefendik u jirrappreżentak
Anki jekk il-fornitur tas-servizz jew in-negozjant huma bbażati barra l-pajjiż, il-każ tiegħek jista' jinstema' f'pajjiżek jekk il-kumpanija hija attiva kummerċjalment jew professjonalment f'pajjiżek jew lejh.
Jekk ma tistax tħallas għal azzjoni legali formali, għandek tkun intitolat għall-għajnuna legali. Ikollok bżonn timla l- formola ta' applikazzjoni għall-għajnuna legali f'pajjiż ieħor tal-UE u tissottomettiha lill-qorti lokali tiegħek li tibgħatha lill-qorti kompetenti fil-pajjiż l-ieħor tal-UE.
Dawn ir-regoli tal-UE ma japplikawx fid-Danimarka. Madankollu, hemm bosta ftehimiet fis-seħħ biex jiżguraw it-trażmissjoni ta' applikazzjonijiet għal għajnuna legali f'ċerti każijiet.
Regolament tal-UE li jemenda r-regolamenti dwar il-Proċedura Ewropea għal Talbiet Żgħar u l-ordni Ewropea ta 'ħlas
Ir-Regolament tal-UE li jistabbilixxi Proċedura Ewropea għal Talbiet Żgħar
Ir-Regolament tal-UE li joħloq proċedura tal-ordni ta’ ħlas Ewropea
Ikseb għajnuna jew pariri mingħand l-assoċjazzjoni nazzjonali tal-konsumaturi tiegħek